

**ระเบียบและหลักเกณฑ์การขอรับทุน**

**“ทุนจัดสรรเงินกองทุนพัฒนานักศึกษา (ประจำปีการศึกษา 2562)”**

คณะเทคโนโลยีสื่อสารมวลชน มหาวิทยาลัยเทคโนโลยีราชมงคลธัญบุรี

…………………………………………………………..

 ตามมติที่ประชุมคณะกรรมการบริหารกองทุนพัฒนานักศึกษา ครั้งที่ 4/2562 เมื่อวันอังคารที่
18 มิถุนายน 2562 ได้อนุมัติจัดสรรเงินกองทุนพัฒนานักศึกษา ประเภททุนการศึกษา ประจำปีการศึกษา 2562 เพื่อใช้เป็นทุนสนับสนุนให้แก่นักศึกษาที่ขาดแคลนทุนทรัพย์ โดยจัดสรรไว้ที่ส่วนกลางคือกองทุนพัฒนานักศึกษา เป็นจำนวนร้อยละ 10 และจัดสรรให้แก่คณะและวิทยาลัย ของมหาวิทยาลัยเทคโนโลยีราชมงคลธัญบุรี โดยใช้เกณฑ์สัดส่วนจำนวนนักศึกษา นั้น ทั้งนี้ เพื่อให้การส่งเสริมและสนับสนุนทุนจัดสรรเงินกองทุนพัฒนานักศึกษา ประจำปีการศึกษา 2562 ดำเนินการไปด้วยความเรียบร้อย คณะเทคโนโลยีสื่อสารมวลชน มหาวิทยาลัยเทคโนโลยีราชมงคลธัญบุรี ได้กำหนดระเบียบ และหลักเกณฑ์การให้ทุนดังกล่าว ไว้ดังนี้

**1. ประเภททุน** ทุนการศึกษา

**2. วัตถุประสงค์**

 เพื่อสนับสนุนทุนการศึกษาแก่นักศึกษาที่ขาดแคลนทุนทรัพย์ มีความมุ่งมั่น และมีความพยายามในการศึกษา

**3. งบประมาณการสนับสนุน**

 ไม่จำกัดงบประมาณ โดยให้เป็นไปตามเกณฑ์การพิจารณาให้ทุน

**4. การพิจารณาให้ทุน**

 4.1 จำนวนเงินทุนสนับสนุนในแต่ละทุน ขึ้นอยู่กับดุลยพินิจของคณะกรรมการพิจารณาจัดสรรทุน

4.2 กรณีที่ผู้ขอรับทุนมีเหตุและความจำเป็นสำคัญ และได้รับการพิจารณาให้ทุนมากกว่า 10,000 บาทขึ้นไป อาจารย์ที่ปรึกษาและนักศึกษาผู้ขอรับทุนจะต้องเข้ารับการสัมภาษณ์ผ่านที่ประชุมคณะกรรมการบริหารกองทุนพัฒนานักศึกษาอีกครั้ง

 4.3 คณะกรรมการพิจารณาจัดสรรทุน ขอสงวนไว้ซึ่งสิทธิ์ที่จะหาข้อมูลเพิ่มเติมเกี่ยวกับผู้สมัครด้วยวิธีอื่นใดๆ เพื่อประกอบการพิจารณาจัดสรรทุน

 4.4 ประกาศคำตัดสินของคณะกรรมการพิจารณาจัดสรรทุนถือเป็นที่สิ้นสุด

**5. เกณฑ์คุณสมบัติของผู้ขอรับทุน**

 5.1 เป็นนักศึกษาชั้นปีที่ 1-4 ที่มีสถานภาพปกติ ทุกหลักสูตรของคณะเทคโนโลยีสื่อสารมวลชน และลงทะเบียนเรียนในภาคการศึกษาที่ได้รับการพิจารณาทุน

 5.2 ขาดแคลนทุนทรัพย์สำหรับใช้เป็นค่าใช้จ่ายพื้นฐานในการศึกษา จนเป็นอุปสรรคต่อการศึกษา เช่น บิดา มารดา และ/หรือผู้ปกครอง ประสบอุบัติเหตุ ทุพพลภาพ เสียชีวิต หย่าร้าง ครอบครัวมีฐานะยากจนหรือเหตุผลและความจำเป็นอื่นๆ ที่เกี่ยวข้อง

 5.3 มีคะแนนเฉลี่ยสะสม (GPAX) ไม่น้อยกว่า 2.00 และสอบผ่านทุกรายวิชาตามแผนการเรียนโดยต้องไม่ได้รับค่าคะแนน F หรือ 0 ในรายวิชาใดๆ

 5.4 มีความประพฤติดีงาม และไม่ปรากฏพฤติกรรมที่ไม่เหมาะสม ไม่อยู่ในระหว่างถูกสอบสวนทางวินัยนักศึกษา หรืออยู่ระหว่างการลงโทษทางวินัยนักศึกษา รวมทั้งไม่เคยมีประวัติการถูกลงโทษทางวินัย

 5.5 ไม่ได้รับทุนสนับสนุนการศึกษาจากแหล่งทุนอื่นในปีการศึกษาเดียวกัน (ยกเว้นทุนกู้ยืมระยะยาว เช่น ทุนกู้ยืมเพื่อการศึกษา (กยศ.) และทุนเงินกู้ยืมเพื่อการศึกษาที่ผูกกับรายได้ในอนาคต (กรอ.))

 5.6 เป็นผู้มีจิตสาธารณะในการช่วยเหลือกิจกรรมอันเป็นกิจกรรมส่วนรวมของคณะและมหาวิทยาลัย หรือตามความต้องการของคณะเทคโนโลยีสื่อสารมวลชน จะพิจารณาเป็นพิเศษ

**6. เงื่อนไขของนักศึกษาผู้รับทุน**

 6.1 นักศึกษาจะต้องตั้งใจศึกษาเล่าเรียน และเป็นแบบอย่างที่ดีด้านการศึกษาแก่เพื่อนักศึกษา แก่คณะ และมหาวิทยาลัย

6.2 นักศึกษาต้องประพฤติและปฏิบัติตัวเป็นแบบอย่างที่ดี ตามกฎระเบียบ ข้อบังคับของคณะและมหาวิทยาลัย

 6.2 นักศึกษาจะต้องเข้าร่วมกิจกรรมจิตสาธารณะและกิจกรรมอาสาสมัครอันเป็นประโยชน์ทั้งของคณะและมหาวิทยาลัยทุกครั้ง เมื่อฝ่ายพัฒนานักศึกษา คณะเทคโนโลยีสื่อสารมวลชน ขอความร่วมมือ เว้นแต่มีเหตุอันสมควร

**7. ขั้นตอนการรับสมัคร เอกสารการรับสมัคร และกำหนดการรับสมัคร**

 7.1 นักศึกษาที่มีความประสงค์สมัครขอรับทุนขอรับใบสมัครได้ที่ ฝ่ายพัฒนานักศึกษา คณะเทคโนโลยีสื่อสารมวลชน มหาวิทยาลัยเทคโนโลยีราชมงคลธัญบุรี โดยแนบหลักฐานการสมัคร ดังนี้

 1) ใบสมัครที่กรอกข้อมูลโดยสมบูรณ์ พร้อมปิดรูปถ่ายขนาด 1 นิ้ว และลงนามรับรองโดยผู้ที่เกี่ยวข้องทั้งหมดเรียบร้อยแล้ว

 2) สำเนาเอกสารแสดงผลการเรียน (Transcript) ทุกปีการศึกษาที่เรียนสำเร็จแล้วจากคณะเทคโนโลยีสื่อสารมวลชน สามารถพิมพ์จากเว็บไซต์ของมหาวิทยาลัยได้ http://www.oreg3.rmutt.ac.th

 3) สำเนาบัตรประจำตัวนักศึกษา และสำเนาทะเบียนบ้านบ้านที่ลงนามรับรองสำเนาเรียบร้อยแล้วอย่างละ 1 ชุด

 4) สำเนาบัตรประจำตัวประชาชนของบิดาและมารดา หรือผู้ปกครอง พร้อมรับรองสำเนาอย่างละ 1 ชุด

 7.2 **ขั้นที่ 1** นักศึกษายื่นขอสมัคร โดยขอสัมภาษณ์ผ่านการกลั่นกรองคุณสมบัติจากอาจารย์ที่ปรึกษา

 7.3 อาจารย์ที่ปรึกษาพิจารณาจัดลำดับและรวบรวมรายชื่อเสนอต่อคณะกรรมการทุนฯ ผ่านฝ่ายพัฒนานักศึกษา**ภายในวันที่ 10 ของทุกเดือน**

 7.4 **ขั้นที่ 2** ฝ่ายพัฒนานักศึกษา ประกาศรายชื่อผู้ผ่านการพิจารณาคุณสมบัติขั้นต้น และออกกำหนดการสัมภาษณ์ผู้ขอรับทุนรอบที่ 2 โดยวัน เวลา และสถานที่จะประกาศให้ทราบภายหลังจากตรวจสอบเอกสารการรับสมัคร ณ ห้องฝ่ายพัฒนานักศึกษา ชั้น 1 คณะเทคโนโลยีสื่อสารมวลชน ทั้งนี้ หากนักศึกษาไม่เข้ารับการสอบสัมภาษณ์ ในวันและเวลาดังกล่าว ให้ถือว่ามีความประสงค์ไม่ขอรับทุนในรอบนั้น

 7.5 ประกาศรายชื่อผู้มีสิทธิ์รับทุนสนับสนุนการศึกษาฯ ณ ห้องฝ่ายพัฒนานักศึกษา ชั้น 1 คณะเทคโนโลยีสื่อสารมวลชน

**กำหนดการของโครงการ**

|  |  |  |  |
| --- | --- | --- | --- |
|  | **วัน / เดือน / ปี** | **กิจกรรม** | **เอกสารที่เกี่ยวข้อง** |
| 1 | ทุกวันและเวลาราชการ | นักศึกษาสนใจ ยื่นเอกสารการรับสมัคร และขอ**สัมภาษณ์ครั้งที่ 1** ผ่านอาจารย์ที่ปรึกษา หรือ ฝพน. | - ชุดเอกสารการสมัครขอทุน |
| 2 | ภายในวันที่ 10ของเดือน | อาจารย์ที่ปรึกษา สรุปรายชื่อ และเสนอแก่ฝ่ายพัฒนานักศึกษา | - ใบสรุปรายชื่อนักศึกษา และเอกสารสมัครขอทุนเรียงตามลำดับ |
| 3 | ติดตามประกาศจาก ฝพน. | การ**สัมภาษณ์ครั้งที่ 2** โดยผู้แทนคณะกรรมการจัดสรรทุน |  |
|  | - | ประชุมสรุปผู้ได้รับทุนโดยโดยคณะกรรมการจัดสรรทุน |  |
| 4 | ติดตามประกาศจาก ฝพน. | ประกาศรายชื่อผู้ได้รับทุนการศึกษาคณะเทคโนโลยีสื่อสารมวลชน ประจำปี 2562 |  |
| 5 | ติดตามประกาศจาก ฝพน. | พิธีมอบทุนการศึกษา ประจำปี 2562 |  |

**หมายเหตุ** กำหนดการและกิจกรรมอาจมีการเปลี่ยนแปลงตามความเหมาะสม

**8. การตัดสิทธิ์ผู้มีสิทธิรับทุนและผู้ได้รับทุน**

 คณะกรรมการจัดสรรทุนขอตัดสิทธิ์จากการยื่นสมัครขอรับทุนและการรับทุนของนักศึกษาทุกประเภท และจะดำเนินการทางวินัยกับนักศึกษาตามระเบียบของมหาวิทยาลัยเทคโนโลยีราชมงคลธัญบุรี ดังนี้

8.1 หากคณะกรรมการจัดสรรทุนตรวจสอบแล้วพบว่าข้อมูลและหลักฐานที่นักศึกษาผู้สมัครขอรับทุนได้ให้ไว้นั้นเป็นเท็จทั้งจากตนเองและผู้รับรอง

8.2 ไม่ปฏิบัติตนตามเงื่อนไขการขอรับทุน (ข้อ 6)

8.3 มีความประพฤติที่ไม่เหมาะสม สร้างความเสื่อมเสียชื่อเสียงให้แก่คณะและมหาวิทยาลัย

**9. ติดต่อและขอรับรายละเอียดเพิ่มเติม**

 งานวินัย สวัสดิการ และความปลอดภัยของนักศึกษา

ฝ่ายพัฒนานักศึกษา คณะเทคโนโลยีสื่อสารมวลชน มหาวิทยาลัยเทคโนโลยีราชมงคลธัญบุรี

 **โทร 02 549 0000 โทรสาร 02 549 4500**

|  |
| --- |
| **แผนผังขั้นตอนการสมัครขอทุนการศึกษา คณะเทคโนโลยีสื่อสารมวลชนมหาวิทยาลัยเทคโนโลยีราชมงคลธัญบุรี****นักศึกษายื่นสมัครขอทุน****ภายในวันที่ 10 ของทุกเดือน****อาจารย์ที่ปรึกษาสัมภาษณ์รอบ 1 และรับรองเสนอ ฝพน.****ฝพน. ประกาศรายชื่อและนัดสัมภาษณ์รอบ 2****สัมภาษณ์รอบ 2****ประชุมคณะกรรมการฯ****ประกาศรายชื่อผู้ได้รับทุน****ภายในวันที่ 15 ของทุกเดือน** |